Mˬ ga paˆ le shaw-iˬ ngaˇ-a Nahˇ tsaˇ ui cuiˆ qaˆ laˇ naˇ, aˇ bawˇ naˇ shmˇ uˬ moˆ ghaˬ naˬ naˬ-eu tehꞈ-ehˇ shaˇ noeˬ-awˇ yaˇ dzeˇ dehꞈ-eu maˇ miˬ (aˬ nyoˬ baw suˬ) aˇ bawˇ uˬ moˆ ghaˬ naˬ naˬ-iˇ-euˬ meh. Naˇ shmˇ-ahˇ yaw muiˬ-ehˇ ya naˬ-eu miˇ neh nui ma saˇ lehˆ ni gheh-awˇ, miˇ tsaˬ qhoeˇ taˆ ya dehꞈ-eu aˇ yamˬ laꞈ qhoeˇ ya phuˬ ya mawˇ-eu laˬ qhaˬ chehˇ laˇ phaˬ-ehˇ gheh-eu jeˬ, noeˬ shaˬ qhahˬ lahˇ laˇ phaˬ-ehˇ gheh-eu jeˬ-ahˇ shaˇ noeˬ luꞈ-eu meh. Htiˬ qhehˬ ghehˬ naˇ yuꞈ qaˆ yoeˇ laˇ-awˇ aˇ bawˇ naˇ shmˇ uˬ moˆ yuꞈ qaˆ byoˆ-euˬ meh.
Htiˬ qhehˬ gheh naˇ, jaˬ lehˇ lehˇ ma baw laˇ-awˇ, aˇ bawˇ aˇ paꞈ deuˬ, miˇ tsaˬ deuˬ jaˬ lehˇ laꞈ qhoeˇ htiˬ byah ni jaˆ luꞈ-eu meh. Uˬ yehˇ yehˇ le-eu keuˆ laˇ htaˬ-awˇ mˬ naˆ tsui ni pyeuꞈ-iˇ-euˬ uˬ taꞈ aˇ paꞈ deuˬ miˇ tsaˬ deuˬ tehꞈ-ehˇ byah jiˇ htaˬ-euˬ miˇ neh htiˬ jeˬ-iˬ maˬ mawˇ laˇ-a. Qhoeˇ ngeh yamˬ-ahˇ lahˬ yuꞈ qaˆ byoˆ htaˬ-awˇ yuꞈ maˆ maˆ khuiˇ luꞈ-eu miˇ neh htiˬ jeˬ-iˬ maˬ siˬ nya-aˬ.
Jaˬ lehˇ lehˇ ma baw-eu miˇ neh maˇ miˬ aˇ siˬ qawꞈ "Bah" lehˇ baw kha leꞈ-euˬ meh. Maˇ miˬ aˇ siˬ ga kha le-eu hteˇ saˇ gaˬ-awˇ lahˬ yuꞈ qaˆ htaˬ-euˬ tsawˬ noeˬ laˇ-awˇ mˬ-ahˇ ghawˇ leuˇ haw ngeh, zahˇ tsui ni pyeuꞈ jiˇ htaˬ-awˇ jaˆ gaˇ ya mawˇ-awˇ yaw dzuˬ dzuˬ laˇ htaˬ-euˬ meh. Lahˬ aˇ dzehˬ guˆ dzeuˇ-awˇ "Heˇ..... mˬ ga paˆ le shaw-iˬ ngaˇ-a. Cehˆ-awˬ de, cehˆ-awˬ...." lehˇ guˇ guˇ-ehˇ choeˬ-euˬ meh.
Lahˬ cehˆ cehˆ-ehˇ cehˆ naˇ gaˇ ma-ahˇ aˇ ho hawˇ-eu qhaˬ tcehˆ mawˇ-awˇ "Mˬ ga paˆ le shaw-iˬ ngaˇ-a de. Yawˬ ghaˬ na luꞈ cehˆ-awˬ de" lehˇ guˇ-awˇ aˬ nyaꞈ qawꞈ sheuˬ-awˇ cehˆ-euˬ meh. Qhoeˇ ngeh, mawˇ neˬ-euˬ yaˇ-ahˇ yaˇ mˇ luꞈ-eu jeˬ zaˬ deuˬ hawˇ-eu ya ma hawˇ-eu jeˬ zaˬ nui deuˬ qawꞈ hteˇ saˇ qhoeˇ gaˬ-awˇ guˆ-eu miˇ neh cehˆ chaw gheh-euˬ meh. Gaˇ ma maˬ mawˇ nya-ehˇ pyeuꞈ-iˇ naˇ, ya ma-ahˇ mehˬ shi phaw neh gaˇ ma bi htahˬ dahˇ-awˇ dzeˇ-eu jeˬ zaˬ deuˬ mehˬ nah phaw neh chaw hteh-euˬ meh.
Gawˬ jawˬ ngaˬ jaw cehˆ dzeuˇ laꞈ ngeh, yawˬ ghaˬ na luꞈ ghaˬ doeˇ doeˇ laˇ-awˇ ghaˬ naˬ htiˬ qhehˬ naˬ-euˬ meh. Ghaˬ naˬ naˬ luꞈ ngeh, jaˬ lehˇ naˬ leˇ-awˇ nahˇ ma qawꞈ phaˇ mawˇ qoꞈ laˇ-euˬ miˇ neh mˬ ga paˆ le-eu maˬ ngeuˇ-ehˇ uˬ yehˇ yehˇ le-eu lehˇ gheh-eu gaˇ kawˆ siˬ nya laˇ-euˬ meh. Yawˬ ghaˬ na luꞈ qawꞈ maˬ shaˇ noeˬ gahˇ ni jahˇ-euˬ lahˬ-ahˇ nui qhahˇ htiˬ pawꞈ-iˬ maˬ shiˇ-a. Qhoeˇ ngeh, qhaˬ tcehˆ mawˇ htuˇ-awˇ "Awˬ.. mˬ ga paˆ le-eu maˬ ngeuˇ-ehˇ uˬ yehˇ yehˇ le mawꞈ-eu tehꞈ gaˇ aˬ dui maꞈ htiˬ jeˬ-iˬ maˬ shaˇ noeˬ ni qhaˇ cehˆ maˬ cehˆ cehˆ-eu miˇ neh nga htawˇ" lehˇ ehˇ-eu meh.
Htiˬ qhehˬ gheh naˇ yawˬ ghaˬ na luꞈ htiˬ ghaˬ-euˬ myaˆ phyawˬ-ahˇ htiˬ ghaˬ haw haw-ehˇ qhaˬ lehˇ tehꞈ miˇ neh uiˇ dui dui-euˬ meh. Qhoeˇ ngeh, mehˬ shi phaw neh aˬ yuiꞈ geuꞈ-awˇ ya cehˆ-euˬ ya ma mawˇ-aˬ uˬ maˆ dawˬ tawˆ yaw naˇ yaw gawˇ tehꞈ-ehˇ "Oˇ.., ngaˬ-eu uˬ maˆ-ahˇ gheu chaˇ htaˬ-euˬ htiˬ htoˇ byah nga htawˇ" lehˇ ehˇ-eu meh. Qhoeˇ ngeh, aˇ ho jiˇ "Aˇ... ngaˬ-ahˇ gheu naˇ htaˬ-euˬ heu jiˇ htiˬ htoˇ byah miˇ-a" lehˇ phaˇ ehˇ naˇ ya ma nui ma phehˇ laˇ-awˇ "Nawˬ-eu ghawˇ mawˇ htiˬ mawˇ mawˇ lah qawꞈ htiˬ htoˇ maˬ byah gaˇ" lehˇ phaˇ ehˇ qoꞈ nehˬ-euˬ meh.
Aˇ ho ehˇ niˇ gha laˇ nga lehˇ noeˬ-awˇ, ya ma nui ma phehˇ-eu miˇ neh diˬ-eu lehˇ gheh-eu meh. Qhoeˇ ngeh, dzeˇ-eu jeˬ zaˬ deuˬ ga uiˬ-awˇ gheu phiˇ nehˬ-euˬ meh. Ya ma aˇ hui ni huiˬ qawꞈ, aˬ yawꞈ-euˬ aˇ htoˇ htoˇ-awˇ ehˇ-eu loꞈ-ehˇ aˇ ho aˇ hui tehꞈ qawꞈ aˇ dzehˬ-ehˇ naˇ-eu miˇ neh aˬ yawꞈ-euˬ aˇ htoˇ htoˇ-awˇ htiˬ htoˇ byah-eu miˇ neh ehˇ-eu meh.
Qhoeˇ ngeh, tsawˇ gahˇ ahˇ-eu lahˬ htiˬ mawˇ htuˇ laˇ-awˇ "Htiˬ ghaˬ-iˬ maˬ lehˬ-a. Nyiˬ ghaˬ luꞈ ehˇ-eu tsaˬ meh. Ghawˇ mawˇ yaw huiˬ yaw nyiˇ maˬ duˇ qawꞈ, laˆ naˇ htaˬ-euˬ miˇ neh aˬ yawꞈ-ahˇ geuˇ ni aˬ yawꞈ naˇ-eu htiˬ kawˆ meh" lehˇ ehˇ-awˇ ya ma hawˇ-eu aˇ ho-euˬ gaˇ kawˆ-ahˇ laˆ tsaˬ nehˬ-euˬ meh. Dzeˇ-eu jeˬ zaˬ deuˬ qawꞈ ghoˆ shaw jiˇ-awˇ yaw beh naˆ maˬ tseˇ htiˬ ghaˬ htiˇ ghaˬ gaˬ gaˬ-ehˇ jawˇ daˆ leꞈ-eu meh.